Strisland
Strisland
Ideer og påfunn
21 desember 2012
Sabla gode peppernøtter
Dette er oppskriften på de peppernøttene som min mor laget. Jeg pleier stort sett å bake en batch eller to av disse til jul. De er kjempegode, så det er vel derfor jeg gjør det.
Ingredienser
250 gram sirup
250 gram engelsk sukker
500 gram mel
125 gram smør
1/2 dl fløte (snaut)
1/2 pk stjerneanis
1/2 ts pepper
1/2 ts nellik
1/2 ts natron (max)
Før steiking
Alt unntatt mel og natron oppvarmes. Det må ikke koke, bare varmes opp. Det er ganske gøy å glåpe ned i den søte fløtete seige og velduftende guffa. Ikke sikl! Guffa må settes til avkjøling. Det beste er å sette gryta rett i snøen – og la den stå der et par timer.
Natronene blandes inn i melet. Etterpå blandes melet inn i den avkjølte guffa. Det kan se ut som om det er mye deig til lite vått, men slapp av. Man må bare jobbe litt, så blir det deig til slutt. Deigen må overnatte på et kjølig sted. Minst en natt. To netter er bedre.
Del deigen i passende størrelser slik at man av hvert stykke kan rulle ut ca 20 cm lange fingertykke pølser. Tykkelsen på pekefingeren til en voksen mann med BMI innenfor aksepterte grenseverdier bør være et godt nok mål. Jobb litt med hvert stykke av deigen, slik at den blir smidig. Kapp i 2-3 cm store biter og plasser bitene stående på steikeplata. Settes inn i ovnen på 180 grader i 11-12 minutter. Avkjøles på rist, og puttes i kakeboks!
Etter steiking
Tips for et godt resultat:
Mamma mente Regal mel var det eneste som dugde. Til de av dere som har denne oppskriften fra før. Det gjelds ikke lenger.
Ikke bruk sirup som har begynt å krystallisere seg. Sirup har en tendens til å bli lagret jul etter jul etter jul. Glo litt på sirupen før du heller den i gryta.
Det er kun engelsk sukker som duger når man skal bake småkaker til jul. Det er mulig dette bare er en ide jeg har. Men jeg lever godt med den ideen.
Ikke bland all melen med en gang. Hold av ca 50 mel gram i tilfelle deigen blir for tørr. Blir den for tørr, blir det nesten umulig å rulle ut pølsene.
Om eting
Disse peppernøttene er hendige da man umiddelbart vet at lillegutt har vært i kakeboksen. Da kan man høre på knaselyden, samt duften av anis. Man kan tygge dem, men best smaker de om man har tålmodighet til å la de smelte på tunga. Når de er smeltet så presser man tunga opp i ganen, slik at den oppløste kaka glir ned på hver side av munnhulen. Dette bør man gjøre med bare en kake av gangen. Dersom man gjør det med to eller flere kan man risikere at det drypper litt oppløst kakedeig ut av munnvikene. Og det vil man jo helst unngå. I alle fall i de juleselskapene jeg er i.
Postlagt av strisland kl 22:09 1 kommentar: Links to this post
Send dette via e-postBlogg dette!Del på TwitterDel på FacebookDel på Pinterest
Labels: vidar lager mat
12 september 2012
Johnny og jeg (og Jon)
Rundt 1980 rasket jeg med meg et grunnfag i Sosiologi på Universitetet i Bergen. En av mine medstudenter var Jon Fosse. Jon Fosse gikk allerede da med en dikter i magen. Og jeg husker de litt nedlatende reaksjonene rundt fuktige bord på Wesselstuen stort sett befolket av umodne førsteårsstudenter - som f.eks meg.
Jon? forfatter? han??!! Særlig.......
Jon Fosse er i dag en av verdens mest etterspurte dramatikere. Og er allerede inne i nobelpris-spekulasjonene. Jeg leser Pondus og Fævennen på nett. Når jeg ikke gjør det så pendler jeg frem og tilbake til Grimstad. f.eks sammen med Johnny.
Og så over til poenget. I løpet av et år så blir det jo litt SMS-dramatikk. Jeg har forsåvidt ingen forventninger om at det skal settes opp på de store teater-scenene rundt i verden,  men de som går inn i materien vil oppdage en konsistens repititiv struktur. Karakterene i stykke er ikke ekstraordinære mennesker med suverene egenskaper. Her handler det om grunnleggende ting i livet, som f.eks å komme seg fram og tilbake på jobb. Ikke ulikt Jon Fosse's diktning.
Jon Fosse? Vil du bli venn med meg på facebook?
Så her kommer det....... hold på hatten!
J:  Hei Vidar - er du med imorra. Johhny.
V: Må kjøres sjøl
J: OK
V: Må kjøre selv i morgen
J: Ok
V: Kjøter sjøl i mrg
J: OK
V: Skal ikke med i mrg
J: Ok
V: Kan du plukke meg opp i mrg?
J: Ok - jeg plukker deg opp. Johnny
V: Må kjøre selv i mrg
J: Ok
V: Henter deg til vanlig tid
J: Ok
V: Henter d meg i morgen?
J: Henter deg.Johnny.
V: Kan d plukke meg opp i mrg?
J: Jeg plukker deg opp. Johnny
V: HAr dy tlf til lars morten
V: Kan du plukke meg opp i mrg
J: Jeg plukker deg opp
V: Henter deg til vanlig tid
J: Ok
J Ok
V: VI går hjem til vanlig tid. Ken er i tidsklemma
V: Plukker du meg opp i mrg?
J: Jeg plukker deg opp. Johnny.
V: Lars martin kjører i mrh. Plukker deg opp.
J: Jeg må kjøre selv imorgen. Johnny.
V: Ok
J: Hei Vidar - skal jeg plukke deg opp imorgen? Johnny.
V: Nei
V: Må kjøre sjøl resten av uka
J: Ok
V: Kan du plukke meg opp i mrg?
J: Jeg plukker deg opp. Johnny
V: 10 min over. Går det?
J: Ok
V: Plukker deg opp til vanlig tid i mrg.
J: Ok
V: Kan du kjøre i meg?
V: I mrg
J: Jeg kjører i deg imorgen til vanlig tid. JOhnny.
V: Ha ha
V: Henter deg
J: Ok
J: Jeg må kjøre selv imorgen og onsdag - skal jobbe lenge. Johnny.
V: Plukker deg opp i mrg?
J: Ok
V: Må kjøre sjøl i mrgJ
J: Ok
V: Kan du kjøre i mrg
J: Jeg skal ikke på jobb imorgen - drar til Konsmo i begravelsen til tante Liv. Johnny.
V: Ok. Den er grei
V: Plukker du meg opp i mrg
J: Jeg plukke deg opp i morgen. Johnny.
V: Må kjøre sjøl i mrg
J: Ok
V: Plukker deg opp i mrg
J: Jeg plukker deg opp. Johnny.
V: Nei, jeg plukker deg opp
V: Kan du kjøre i meg?
V: I mrg::-)
J: Jeg henter deg i morgen. Johnny.
V: Kan du kjøre i mrg?
J: Jeg plukker deg opp. Johnny.
V: kan du plukke deg opp i meg?
J: Jeg plukke deg opp. Johnny.
V: Henter deg i mrg
J: Ok
V: Mary-Ann må ha bilen. Kan d plukke meg opp?
J: Jeg plukker deg opp Johnny.
V: Ikke med i mrg
J: Ok
V: Kan du plukke meg opp i mrg?V:
J: Jeg plukker deg opp. Johnny.
V: Henter deg i mrg. Ok? /v
J: Ok
V: Kan du plukke meg opp imrg?
J: Jeg plukker deg opp. Johnny.
V: Plukker deg opp i mrg
J: Ok
V: Plukker deg opp i meg
J: Ok
J: Hei Vidar - jeg blik ikke med likevel - har blitt syk. Johnny.
V: Ok. Godt bedring
J: Hei Vidar - skal du på jobb imorra? Johnny.
V: Må kjøre sjøl
J: Ok
V: Kan d plukke meg opp i meg?
J: Plukker deg opp. Johnny.
V: Plukker deg opp i mrg
J: Ok
V: Forsndring i planem. Kan d pøulke meg opp?
J: Jeg plukker deg opp
V:Plukker deg opp i mrg
J: Ok
J: Jeg må kjøre selv imorgen. Johnnny.
V: Ok
V: Kan du plukke meg opp i mrg?
J: Jeg plukker deg opp. Johnny.
V: Plukke du meg opp i mrg?
J: Jeg plukker deg opp. Johnny.
V: 5 min
J: Ok
V: Skal ikke med i mrg.
J: Ok
V: Plukker deg opp. Klar over at vi drar hjem 15:45
J: Ok
: Må kjøre aleine i mrg
J: Ok
V: Plukker deg opp
J: Flott! Johnny.
V: Plukker du meg opp i mrg
J: Jeg plukker deg opp. Johnny
V: Kan du plukke meg opp i mrg?
J: Jeg plukker deg opp. Johnny
V: Kan du plukke meg opp i mrg også?
J: Jeg hoeter deg. Johnny
V: Kan du kjøre i mrg også?
J: Jeg henter deg imorgen. Johnny.
V: takker
V: Henter deg i mrg
V: HAr du nummeret til Lars Martinn?
J: 90627390
V: Kjører sjøl i mrg
J: Ok
V: Kan du plukke meg opp i mrg?
J: Jeg plukker deg opp. Johooy.
V: Jeg kjører i dag. Plukler deg opp
J: Jeg har fri idag. Johnny.
V: Ok
V: Kan du plukke meg opp i mrg?
J: Jeg plukke rdeg opp.
V: Kan du plukke meg ipp i mrg til vanlig tid?
J: Jaaaa. Johnny.
V Jeg plukker deg opp
V: Plukker deg opp i mrg. Ok?
J: Ok
V: Kjører selv i mrg.
J: Ok
V: kan du kjøre i mrg?
J: Jeg henter deg. Johnny.
V: Må være hjemme i morgen. Ola er sjuk. /v
J: Greit. Jnhnny.
V: Må kjøre selv i mrg
J: Ok
En liten ting til slutt. Jeg skal ikke ta på meg æren for hele stykket. Johnny har skrevet omtrent halvparten.  Oppfølger kommer til neste år, ikke sant Johnny?
Postlagt av strisland kl 21:42 1 kommentar: Links to this post
Send dette via e-postBlogg dette!Del på TwitterDel på FacebookDel på Pinterest
Labels: bil, jobb
19 august 2012
Punktfestival 2012
Fra tidligere Punktfestivaler
Er med litt i kulissene på Punktfestivalen i år også. I år er Punktfestivalen litt anderledes. Jan og Erik har overlatt hele bookinga til Brian Eno(!). Brian Eno har et kontaktnett, en oversikt, en intuisjon og en smak som jeg tror vil gjøre årets Punkt til noe helt spesielt. Og med Kilden som ramme! Dette gleder jeg meg til. Disse fire er mine favoritter.
Owen Pallett
Komponist, spiller fele, keyboard, synger og looper. Owen Pallet bedriver multitasking av vakker musikk med suveren kontroll og musikalitet og med en nesten stoisk ro. Han er rett og slett en helt utrolig artist. Har jobbet med bla. Arcade Five, R.E.M og Pet Shop Boys. Men det er som solo-artist han kommer til årets Punkt. Og det er som solo-artist han er aller best. Han spiller lørdag 8. september.
Reggie Watts.
Standup-komiker og musiker. Brilljant og uforutsigbar. Tuller fælt med Hip-Hop. Har kost med veldig med diverse Youtube-opptak med ham. Festlig type!
Tuller og spiller torsdag 6 september (men sjekk http://punktfestival.no for sikkerhets skyld)
S.C.U.M
The Next Big Thing from Britain? Noe av det mest rocka som har vært på Punkt, tror jeg. Fanger opp tråder fra band som Echo and the Bunnymen and Joy Division. Veldig veldig fint og et must for alle som liker Muse og Coldplay og slike ting.
Spiller torsdag 6. september (men sjekk http://punktfestival.no for sikkerhets skyld)
Múm
Islands musikk som kan minne litt om Sigurd Ros. Veldig, veldig vakkert.
Spiller fredag 7 september (men sjekk http://punktfestival.no for sikkerhets skyld)
Postlagt av strisland kl 12:36 Ingen kommentarer: Links to this post
Send dette via e-postBlogg dette!Del på TwitterDel på FacebookDel på Pinterest
Labels: kultur, musikk, punkt
24 desember 2011
Lavkarbo eller Konsmo-ribbe om du vil.
13(!) kg ribbe fordelt på to ovner. I år er det Konsmo-ribbe som gjelder. Det er i alle fall det navnet det har fått. Spiste det hver juleaften i hele oppveksten. Lages omtrent som følger: Kapp vekk svora og heng den ut til småfuglene. Kapp ribba i småbeter, brun de litt i grann og inn i ovnen på 150 grader til sølvguttene er ferdig med sitt. Spises omtrent som følger. Maul kjøttet og dypp potetlefseri ribbefett blandet med smør.  Til denne retten anbefales en kald øl. Ikke noe stress med poteter, surkål, rødkål, waldorfsalat.  Hardcore lavkarbo i alle fall en gang i året. Så kan vi heller hive innpå sukker og loff resten av året.  Det er kanongodt!!!!!
Spis så mye du vil og våkn opp 1 juledag minst en kilo letter
Postlagt av strisland kl 14:48 1 kommentar: Links to this post
Send dette via e-postBlogg dette!Del på TwitterDel på FacebookDel på Pinterest
Labels: konsmo, vidar lager mat
22 desember 2010
Tur - Retur - Kvadraturen - Sørlandssenteret
Omtrent dette innlegget var på trykk på Fedrelandsvennens debattsider 22 desember. Har skrudd litt på det og lagt på et par poenger og lagt ved en haug med bilder.
Tilstandsrapport fra kvadraturen i Kristiansand siste helga før jul. Kaos, kø og jakt etter parkeringsplass...eller....?
Siste lørdag før jul. Den store julehandelen skulle gjøres unna. Stasjonsvogna skulle fylles opp med vin til de voksne, trehjulsykkel til lillegutt og herresokker engros til alle familiens menn. Jeg stålsatte meg for et ventende kaos i byen – med kø i alle butikker og problemer med å parkere bilen. Hjalp ikke at jeg var sent ute og at klokka dro seg mot halv tolv før jeg kom meg avgårde.
Første stopp var Parko parkeringshus. Det var ikke nødvendig å klatre høyere enn til 2. etasje for å få satt fra seg bilen. 3. og 4. etasje var tomme. Parkeringsplassene på taket var nedsnødd og ingen hadde tatt seg bry med å rydde. Snøen lå i fonner.
På veien til polet gikk jeg forbi parkeringsplassen ved Hans Johnsen bygget i Vestre Strandgate. Stort sett ledig. På parkeringplassen ved Mega litt lengre opp i gata var det en og annen bil. Av nysgjerrighet stakk jeg innom et annet parkeringshus i kvadraturen, Henrik Wergelandsgate parkeringshus. 1. etasje var full, 2. etasje knapt halvfull, 3 og 4 etasje tomme. I parkeringshuset på Slottet var de tre første etasjene fulle, men 4., 5. og 6. etasje var tomme.
Årets største handlelørdag? Alle som var i byen med bil den dagen kunne tatt med seg tilhenger. Er det game over for kvadraturen? Og jeg spør meg. Hva er nå poenget med et parkeringshus under torvet?
To år med byggestøv og rot i kvadraturens hjertet vil sementere sørlandssenterets nakketak på en kvadratur på vikende front. For å få en levende kvadratur må det andre virkemidler til. Bompengering rundt sørlandssenteret og parkeringsavgifter må jo være helt åpenbare virkemidler. I 2010 er miljøpolitiske virkemidler en naturlig del av verktøykassa som politikere bruker for å styre utviklingen i ønsket retning. Men sørlandssenteret er unntatt slike virkemidler. Det virker som om sørlandssenteret har festet et seigt grep på distriktets politikere. Ikke en miljømessig ide slipper gjennom, Enorme arealer i oppblåste butikker skal holdes varme. Man bygger stort og effektivt, for så å rive ned noen år etter og så bygge på nytt igjen. Kundene kjører fra butikk til butikk. Fortau finnes knapt. Ingen bompenger, gratis parkering. Ingen restriksjoner på estetisk utforming. Kaotisk planlegging. Massivt utrivelig. En butikkmasse så enorm at den forutsetter mange og lange bilturer fra kunder i begge agderfylkene.Sørlandssenteret krever forutsigbarhet i rammevilkårene. Mantraet deres, ikke et parkometer i Barstølveien!, er fundert på nødvendigheten av forutsigbarhet. En forutsigbarhet man åpenbart skal gjelde for evig for sørlandsparken sine investorer.
Men markedet er ikke forutsigbart. Sørlandssenteret lever på lånt tid. Med den massive etableringen på senteret har man ikke tatt inn over seg megatrenden i folks kjøpemønster ved at netthandel øker både i bredde og dybde. Foreløpig kan senteret melde om stadig nye omsetningsrekorder. Men dette vil snu seg. Om noen år vil senteret forvitre fordi folk flest handler mindre og mindre i butikk. Da vil den kaotiske estetikken bli ytterligere forverret av tomme bygninger der forfallet pipler fram mellom alle prefabrikkerte betongelementer. Senteret har ikke noen annen funksjon enn at man kjører dit ut, handler ting og kjører hjem igjen. Når folk slutter med det vil steder som Sørlandsparken sakte svinne hen. I USA er nå kjøpesenterdøden et etablert faktum, se www.deadmalls.com. Akkurat som Norge var noen år lå etter USA på etablering av kjøpesenter ligger Norge de samme årene etter når det gjelder kjøpesenternes sammenbrudd.
Kanskje det er dette man har forutsett ved planleggingen av det nye parkeringshuset i kvadraturen?
Tomt : Taket på slottet
Tomt : 5 etasje på Slottet
Tomt : 4 etasje på slottet
Tomt : 3 etasje på Parko
Tomt : Utenfor Mega
Tomt : Henrik Wergelandsgate 5 etasje
Tomt : Hernik Wergelandsgate 4 etasje (eller 3, samme kan det være)
Tomt : Henrik Wergelandsgate 4 etasje
Tomt : Henrik Wergelandsgate 2 eller 3 etasje - husker ikke helt
Tomt : Ved siden av Hans Johnsen bygget i Vestre Strandgate
Tomt : På taket på Comfort
Samtlige bilder er tatt mellom kl 11:30 0g 14:00 lørdag 18 desember 2010. Det er mulig jeg har blandet litt på etasjer her og der...men det bør ikke rokke så mye med poenget, vil jeg tro.
Postlagt av strisland kl 19:08 Ingen kommentarer: Links to this post
Send dette via e-postBlogg dette!Del på TwitterDel på FacebookDel på Pinterest
Labels: mall
18 november 2010
Komper og Pjolter på Konsmo Ungdomshus
Dette stykket stod i Lindesnes Avis tidligere i høst
Fotograf: Torbjørn Tryland. Utlånt av Lindesnes Bygdemuseum
Ungdomshuset på Konsmo er revet. Jeg fikk et varsel om den forestående hendelsen da en pratsom kar med trønderdialekt fra kontoret til Noregs Ungdomslag ringte meg i sommer. "Var du formann i Konsmo ungdomslag i 1978-79?", spurte han. Jeg svarte bekreftende. "Har du noen papirer liggende vedrørende eiendomsoverdragelse for tomta til ungdomshuset sånn omtrent i den tida?" fortsatte han. Jeg stod på Den himmelske freds plass i Bejing og bekymret meg mer for mobilregningen enn for detaljene i disputten mellom Audnedal Kommune og Noregs Ungdomslaget om hvem som skulle betale for rivingen av ungdomshuset. Jeg kunne selvsagt ikke hjelpe Noregs Ungdomslag med verken saksopplysninger eller skjøte, og under det store portrettet av formann Mao begynte minnene å strømme på.
På ungdomshuset var jeg full for første gang. 15 år gammel. Fikk Koskenkorva av noen fra Eiken som Svein Helge kjente. Lot det stå til og svelget det ned med julebrus. Et par korker sprit var det som skulle til for å skjenke en lang tynn ting som meg litt lealaus. Der klinte jeg for første gang - litt nede i veien, bak huset eller kanskje det var inne i skogholtet? Danset kanskje først til Sherrox m/Mona Håverstad, Stratos fra Vigeland, Mike Moens Band som kom helt fra Kristiansand eller Infinity fra Søgne? Husker i alle fall den kilne sødmen da hender fant hverandre etter endt dans og spenningen etter spørsmålet: "skal vi ta en til?" To danser på rappen og hender som fant hverandre kunne bety klining etterpå. Lørdagsfestene på ungdomshusene i Indre Agder var en staffettpinne som vandret mellom ungdomshusene i Eiken, Byremo, Bjelland, Laudal, Holum, Kvås, Vanse (det var langt), Mandal (der var det litt farlig), Konsmo og noen steder til. Konsmo og Laudal var mine favoritter.
På lørdager var ungdomshuset køer av biler langs veikanten, skråling utenfor festlokalet, slåsskamp på tørre never. Angst for om noen av de tøffe kroppsbyggergutta fra Mandal skulle dukke opp. Rørslige karer i døra som resolutt tok seg av bråkmakere. Varmen, gardinene i kjelleren som blafret av lufttrykket når mange danset samtidig i storsalen. Flekker av fersk oppkast på vei ned trappa og inn mot toalettet.
Vaskesjauen etter de store lørdagsfestene var omfattende. 250 mennesker som tråkket inn og ut på sølete sko på en seng av oppkast og matrester iblandet glasskår her og der etterlot seg mange spor. Men huset kunne transformeres fra et sodoma lørdagskvelden til en respektabel arena for folkeviseleik og turdans med servering av rundstykker og brus søndag kveld. Ungdomsmøter kalte vi disse søndagskveldene. Her praktiserte vi firetur, åttetur, seksmannsreel, vals, gammel reinlender, polka og masurka og alskens folkeviseleiker. "Eg rodde meg ut på seie grunnen....". Søndagene på ungdomshuset gjorde at jeg lærte meg å spille trekkspill, selv om platesamlingen min i kjellerstua stort sett besto av Pink Floyd, Deep Purple og slike nymotens ting. Etter et år med intens øving spilte jeg på gammeldanskurs, og jeg husker enda første gangen jeg ble spurt om å spille på ungdomsmøtet. Jeg fikk til og med penger for å lire av meg "Livet i Finnskogarna" og andre gammeldansklassikere. Det var alltid allsang på ungdomsmøtene. Og Odd Arnes malmfulle røst ledet oss myndig gjennom samtlige vers på "Hodli hatti ti og hodli hatti hei".
Ungdomshuset var der jeg hørte Bjøro Håland for første gang. Han opptrådte på idrettslagsbaseren. Og folk snakket om at dersom han ville, så kunne han nok gjøre det stort som sanger en gang. Kanskje han kunne være den nye Jim Reeves? På en av basarene vant jeg en fruktbolle og seks glass i brunt glass. Jeg var 10 år den gangen og var bare sånn passe fornøyd med gevinsten. De brune glassene endte sine liv på et nachspiel i en sliten studenthybelen i Bergen ti år etter.
Og alle sketsjene på ungdomshuset… Jeg husker katalogene bak scenene med sketsjer som vi brukte på gamlefester, 17-mai tilstelninger og andre arrangementer. Sketsjer som gikk omtrent som følger. "To menn sitter på hver sin krakk, beveger seg litt fra den ene rumpeball til den andre. Etter en stund sier den ene. "Du Lars, hvilken gang synes du er best?" Etter en lang pause sier den andre: "Den om høsten". Det var alltid noen som lo av dette.
Og så var det gamlefestene på Ungdomshuset. Da var det vals, reinlender, polka, fuskeswing, fusketango og fuskefoxtrot. På gamlefestene var de over seksti spesielt invitert. Festmat var komper og kleskoden var slips og jakke. Kjell Egil (25) skrudde på sjarmen og bød opp Ruth (58) til dans. Hun lot seg aldri to ganger. Haugland fra Bjelland spilte på trekkspill, eller kanskje var det en fra byen som hadde med seg gitarist. Olemann og Jan fra Vigeland spilte også på gamlefestene. Ingen kunne spilte "Rosa på Ball" bedre. Dugelig dansemusikk var det uansett. Var det kaldt fyrte ble Bjørn, den store vedovnen i storsalen, fyrt opp. På gamlefesten var vi på fest sammen med våre foreldre. En gang hadde mamma ansvaret for kompegryta. Komper til 120 er et stort ansvar.
Norsk Bygdekino var også innom Ungdomshuset. Da satt Ola hos Torkel i døra og tok billetter. Bud Spencer og Terence Hill var de største heltene. Jeg husker enda Ben Hur fra første benkerad levert av et skranglete 16 mm Bauer og høytaleren, en skrapende liten kasse plassert under lerretet. Her så jeg "Piknic Med Døden" for første gang. Men det var på en lørdag kveld og vi skulle til Kvås på fest senere på kvelden, så vi fulgte ikke så godt med. Og "Klute" med Jane Fonda og Donald Sutherland gjorde at jeg for første gang fikk en vag ide hva en god film er.
Dugnadene, bordtennisbordet i kjelleren, praten inne på kjøkkenet…. Ungdomshuset på Konsmo, for et hus du var. Du er en tåre verd. Lyckliga gatan, du finns inte mer…
Vidar Strisland
Kristiansand
Postlagt av strisland kl 23:58 Ingen kommentarer: Links to this post
Send dette via e-postBlogg dette!Del på TwitterDel på FacebookDel på Pinterest
Labels: konsmo
04 juli 2010
OM å luske på et nyrikt par i Xian
Hendig kjøretøy for å transportere designhandleposer gjennom bymuren i Xian
Fra tid til annen kan det være hensiktsmessig med en tur på egen hånd. Da får man gjerne sett noe man kanskje ikke hadde sett dersom man hadde vært flere på tur.
Det kommer et usedvanlig hårstilig ungt par hånd i hånd like utenfor den lokale Louise Vitton-sjappa. Det er ikke så store. Hun 1.45 og han 1.60 – kanskje. Tilsammen veier de sikkert ikke mer enn 80 kg. Hun er nesten like høy som ham, men de skyldes de tårnhøye stilettene hun turnerer med suveren selvfølgelighet. Vet ikke hva de hadde på seg. Det var nok så mye, men det var sikkert dyrt. På hjemmevant maner sklir dette lille paret inn i veskebutikken. Jeg blir skrekkelig nysgjerrig og betemmer meg for å vente til de kommer de ut igjen. Jeg trenger ikke vente så lenge. Noen minutter etter kommer de ut med en bitte liten handlepose, tar til venstre og beveger seg mot gjengen av SUV'er som er parkert langt inne på fortauet. De sikter seg inn på den største. En Porsche Cheyenne med 4 rektangulære potter – åpenbart toppmodellen, Sekunder etter dundrer de avgårde. I ettertid jeg jeg mange ganger lurt på hvordan den lille flisa med alt for mye hårgele rakk ned til pedalene.
Postlagt av strisland kl 18:45 Ingen kommentarer: Links to this post
Send dette via e-postBlogg dette!Del på TwitterDel på FacebookDel på Pinterest
Labels: ferie
25 juni 2010
Den kinesiske mur sett fra Mutianyu
Hele gjengen minus fotograf
Den lille havfrue i København er et av Danmarks mest kjente severdigheter. Jeg har sett den og sitter kanskje igjen med en «var det alt?»-følelse. Når du står alene på kaia ved langelinie og glor på den lille havfrue i månedskifte september - oktober er det ikke akkurat historiens stormer som velter inn over deg. Du ergrer deg mer over at allværsjakka ikke er så vindtett som du trodde da du kjøpte den. Har sett den to ganger, og i mitt hodet er den omtrent 30 cm høy.
På skalaene som betegner spektakulære og ikke fullt så spektakulære turistattraksjoner befinner den kinesiske muren seg på den andre siden. Når du besøker den kinesiske muren så vet du at du ser bare en bitte liten bit av den. Likevel sitter tilstanden i deg. Tilstanden av å gå på et byggverk som strekker seg over 6000 km i snirklete konstellasjoner over langstrakte fjellformasjoner. Når du går på en stentrapp der alle trappetrinnene er helt avrundet av millioner av føtter som har gått opp og ned akkurat den trappa, og du vet at det er titusenvis av slike trapper i alla murens krinker og kroker – da skjønner du at muren er en stor episk fortelling.
Postlagt av strisland kl 13:56 Ingen kommentarer: Links to this post
Send dette via e-postBlogg dette!Del på TwitterDel på FacebookDel på Pinterest
Labels: kina, tur
Nyere innlegg Eldre innlegg Start
Abonner på: Innlegg (Atom)
Om meg
strisland
Kristiansand, Norway
Jeg er Vidar Strisland. Født 25 mai 1959 i Gol i Hallingdal. Vokst opp i Konsmo, Røldal, Setesdal og Fyresdal. Mest på Konsmo for det er der mine foreldre bodde da de endelig slo seg ned og bygde seg et Superhus. Bor nå på hjørnet av et lyskryss ved Rundingen på Lund. Her lå en gang i tiden en av Norges første rundkjøringer. Jeg skriver her med ujevne mellomrom. Noen ganger kan det gå et par år mellom hver gang. Andre ganger kan det ta helt av med et par innlegg i måneden. Det er nok ikke alltid jeg har meningsfulle ting å melde. Men for all del: Kan nok slumpe til med det også.
Vis hele profilen min
Fremhevet innlegg
Johnny og jeg (og Jon)
Rundt 1980 rasket jeg med meg et grunnfag i Sosiologi på Universitetet i Bergen. En av mine medstudenter var Jon Fosse. Jon Fosse gikk aller...
Noen utvalgte
En dag i en bonus junkies liv
Brunost herfra til Jul Det er mandag og jeg skal på handletur. Jeg har sjekket tilbudsappen – «Mattilbud» og ser til min tilfredshet a...
Det ble Gult
Først valgte vi vekk hvitt. Så ble vi stående igjen med fem gulfarger, og så tok beslutningsvegringen oss. Nummer 1 (S1010 Y20R) fikk vi for...
Elitene og Monsteret i Det Hvite Hus
Trump kunne ikke bli den republikanske presidentkandidaten. Det ville ikke skje. Han ble det. Han ville overhode ikke ha noen sjanse mot Hil...
Den store terassesvindelen
Notorisk ubehandlet Om et halvt år er det på'an igjen: Digre trailere kommer til å dundre rundt i selvbyggerlandet Norge med episke...
Sortering av LP-plater
Om sortering av plater. Mine LP-plater sorterer jeg ca. en gang i året. Det er mange grunner til det. De viktigste er : Jeg har enten ro...
Side 2 - hald deg til det gamla
Her er ei av platane fra salige Salhuskvintettens rikholdige arkiv som ingår som et standard element i Bjarne Band og Dag Vidars repertoar. ...
Søk
Bloggarkiv
mars 2004 (1)
februar 2005 (1)
mars 2005 (7)
april 2005 (3)
juni 2005 (1)
juli 2005 (1)
september 2005 (4)
oktober 2005 (1)
januar 2006 (1)
april 2006 (2)
mai 2006 (1)
august 2006 (1)
september 2006 (1)
oktober 2006 (1)
februar 2007 (1)
juni 2007 (1)
august 2007 (3)
september 2007 (1)
oktober 2007 (2)
november 2007 (1)
januar 2008 (1)
juni 2010 (3)
juli 2010 (1)
november 2010 (1)
desember 2010 (1)
desember 2011 (1)
august 2012 (1)
september 2012 (1)
desember 2012 (1)
januar 2013 (1)
april 2014 (1)
november 2014 (1)
januar 2015 (2)
april 2015 (1)
juni 2015 (1)
desember 2015 (2)
januar 2016 (1)
oktober 2016 (1)
desember 2016 (1)
februar 2017 (1)
mars 2017 (1)
Etiketter
band (3) bil (5) bjarne band og dag vidar (2) blogging (2) familie (6) ferie (5) flyktning (2) fotball (1) jobb (5) kina (3) konsmo (3) krig (2) kultur (2) mall (2) merkevare (1) musikk (13) nerd (2) penger (2) punkt (3) reidar (4) snø (1) sykkel (3) tresløyd (3) tur (9) vidar lager mat (2) vinyl (5) vaarøy (1) østerveien (3)
Fantastisk AS-tema. Drevet av Blogger.